Voetganger twee keer op dieselfde plek raakgeryTwee voertuie het die voetganger kort na mekaar getref. (Foto: Netcare 911) ŉ Voetganger in die noorde van Pretoria is twee keer op dieselfde plek deur verskillende voertuie raakgery. Shawn Herbst, woordvoerder van Netcare 911, het gesê paramedici is Sondagmiddag ontbied na die toneel in Derdepoort, Pretoria, nadat ŉ voetganger op die R573 raakgery is. “Volgens inligting het ŉ ligte motorvoertuig die man, in sy dertigs, raakgery. Lede van die publiek het gesê die voertuig het nie stilgehou nie.” Nadat die voetganger opgestaan het, het ŉ tweede voertuig hom getref, het Herbst gesê. Die man is lig beseer. Hy is op die toneel behandel en na ŉ hospitaal vir verdere sorg geneem.